Πανακότα με φράουλες
Ο Χριστόφορος Πέσκιας, για αυτή την λαχταριστή πανακότα με φράουλες, αντικαθιστά την κρέμα γάλακτος με ολόπαχο, βελούδινο πρόβειο γιαούρτι, και το αποτέλεσμα είναι μοναδικό.
800 γρ. πρόβειο γιαούρτι, στραγγιστό , 150 γρ. ζάχαρη λευκή, κρυσταλλική , 50 ml φρέσκο γάλα, πλήρες, 15 γρ. φύλλα ζελατίνης, 1/2 κουτ. γλυκού μαστιχέλαιο, 1 κιλό φράουλες, καλά πλυμένες, 130 ml νερό, 130 γρ. ζάχαρη λευκή, κρυσταλλική
Για να φτιάξουμε πανακότα με φράουλες, αρχικά μουλιάζουμε τις ζελατίνες σε μπολ με κρύο νερό μέχρι να μαλακώσουν. Σε μικρή κατσαρόλα βράζουμε σε δυνατή φωτιά το γάλα με τη ζάχαρη, μέχρι να λιώσει η ζάχαρη και το γάλα να αρχίσει να φουσκώνει. Αποσύρουμε από τη φωτιά. Στύβουμε με τα χέρια μας τις ζελατίνες, τις προσθέτουμε στο γάλα και ανακατεύουμε πολύ καλά να λιώσουν εντελώς. Αφήνουμε λίγο το μείγμα να γίνει χλιαρό. Προσθέτουμε το γιαούρτι και το μαστιχέλαιο και ανακατεύουμε.Μοιράζουμε σε ατομικά μπολ και αφήνουμε στο ψυγείο για 1 βράδυ, ώστε να πήξει. Σε μια κατσαρόλα βράζουμε τη ζάχαρη και το νερό σε δυνατή φωτιά για 3 λεπτά (από το σημείο βρασμού), μέχρι να σχηματιστεί ένα σιρόπι. Αποσύρουμε από τη φωτιά και αφήνουμε να κρυώσει. Στον πολυκόφτη χτυπάμε τις φράουλες μαζί με το σιρόπι μέχρι να σχηματιστεί μια λεία σάλτσα. Αφήνουμε στο ψυγείο για 3 ώρες, να σφίξει. Περιχύνουμε κάθε πανακότα με όση από τη σάλτσα φράουλας θέλουμε.
Γάλα,Γιαούρτι,Φράουλα